Moet-hê-items in jou kas dié winter | Maroela Media
Herfs is verby en die winter het hard en duidelik sy aankoms in Suid-Afrika aangekondig met die eerste sneeuval.
En hoewel baie van ons eerder in ons slaapklere en onder komberse wegkruip met die koms van die winterkoue, is dit steeds moontlik om stylvol én warm in hierdie maande te bly.
Van die grootste modegiere vir vanjaar se wintermodes is dik skouermantels, geruite patrone, wye broeke en oorgroot baadjies.
As jy stylvol wil wees, beteken dit darem nie jy moet jou hele klerekas nou uitgooi en die winkels invaar nie. As jy jou winteritems slim kies, kan jy dit jaar ná jaar weer dra, en dit sal jou lank stylvol laat vertoon.
Hier is ses staatmakeritems vir jou winterklerekas:
Hierdie soort trui is 'n maklike alternatief vir as jy die dag voel dat jy eintlik in jou slaapklere wil bly. Dit is lekker gemaklik, stylvol en kan vir enige figuur werk. Vir 'n ekstra tikkie styl kan jy die voorkant van die trui effens in jou broek insteek.
Bonkige truie van Superbalist
'n Denimbroek wat jou goed laat voel, is 'n staatmaker in elke klerekas. 'n Broek wat hoog op kom tot in jou middel, is gewoonlik gemakliker as een wat op jou heupe sit. Soek vir een wat nouer na jou enkels toe raak. Dit hoef nie heeltemal styf te sit nie, maar nouer pype lyk meer gesofistikeerd terwyl wye pype maklik slordig kan lyk.
'n Staatmaker-denim van Cotton On
Jy kan dit by byna enigiets dra, dit is prakties en dit pas perfek by die bekende athleisure-styl waar mens sportklere met gewone ontspanningsklere meng.
Swart tekkies is stylvol en laat jou uitrusting maklik duurder lyk as wat dit is. Dra dit by enige kleur broek met 'n jas, trui of leerbaadjie. Jy kan net wen!
Swart tekkies van Nike
'n Uitblinkerjas is iets wat jou winterklerekas sal opkikker. Aangesien 'n mens nie regtig 'n jas elke dag dra nie, is dit 'n goeie geleentheid om weg te beweeg van neutrale kleure en eerder 'n item te kies wat uitstaan.
Geruite patrone is veral bekend hierdie seisoen, en is 'n goeie opsie vir 'n jas wat jare lank nog klassiek gaan bly. Anders kan jy soek vir 'n helderkleurige jas wat 'n goeie aksent vir jou ander klere sal wees.
Geruite jas van YDE
Uitblinkerjas van Country Road
Stewels wat tot by jou knieë kom, is al vir 'n geruime tyd in die mode. Hulle is nie net modieus nie, maar hou ook die lastige koue uit en is algemeen beskikbaar in enige prysklas.
Hoë stewels van Superbalist
'n Fopleerbroek is 'n alternatiewe keuse vir die gewone swart leggings. Aangesien die materiaal naby aan jou vel is, hou dit jou heerlik warm. Dit is ook gepas vir enige figuur en kan saam met byna enigiets gedra word. Dra dit met enige van die bogenoemde items vir 'n stylvolle voorkoms.